Il-Partit Nazzjonalista, permezz tad-deputat Marthese Portelli, ikkritika l-għażla tal-Perit Ruben Abela bħala l-ewwel Kap Eżekuttiv tal-Awtorità għar-Riżorsi Ambjentali (ERA). Iżda dwar din il-kwistjoni huwa evidenti n-nuqqas ta' qbil fil-grupp Parlamentari Nazzjonalista, hekk kif ftit jiem wara din l-kritika ta' Portelli, deputati oħra tal-PN bħal Charlo Bonnici u Claudette Buttigieg awguraw b'mod pubbliku lil Abela għal din il-kariga. Wara li Ruben Abela tħabbar bħala l-Kap Eżekuttiv tal-ERA l-ġimgħa li għaddiet, id-deputat Nazzjonalista Marthese Portelli pront qamet fil-Parlament biex tikkritika din l-għażla. Skont hi, kien hemm persuni iktar kwalifikati għal din il-kariga li kienu nqabżu, u dan għax fil-passat dawn il-persuni kienu mwegħda li se jkunu kkunsidrati minn tal-ewwel f'każ li jkun hemm ċans ta' promozzjoni. Portelli qalet ukoll li l-esperjenza twila ta' Abela fl-ippjanar u l-wirt storiku ma kinitx relevanti għal din il-kariga. Hija allegat li kienet qed issir diskriminazzjoni politika, anki jekk ma provdiet l-ebda dettalji speċifiċi. Il-Ministru għall-Ambjent sostna li din l-għażla ma saritx mill-Gvern, iżda mill-esperti ambjentali fuq il-bord tal-ERA; liema stqarrija ma ġietx ikkontestata. Ma' Marthese Portelli ma qablux esponenti ewlenin tal-għaqdiet ambjentali li mhux biss ma esprimewx nuqqas ta' fiduċja fil-kapaċitajiet ta' Abela għal din il-kariga, iżda saħansitra ferħulu pubblikament. Iżda iktar minn hekk, lanqas biss jidher li mal-kritika ta' Portelli ma qablu deputati oħra tal-PN, hekk kif Charlo Bonnici u Claudette Buttigeg marru fuq Facebook biex jawguraw lil Abela. Persuni midħla tal-qasam ambjentali qalu lil din il-gazzetta li, għall-kuntrarju ta' dak li qalet Portelli, l-esperjenza li Abela għandu fil-MEPA u anki dik f'Heritage Malta hija imprezzabbli għal dan ir-rwol. It-tama tal-ambjentalisti hija li l-awtorità ambjentali tkun qisha l-kelb tal-għassa għall-awtorità tal-ippjanar; rwol li jista' jintlaħaq biss minn persuni li jafu tajjeb is-sistemi u l-proċeduri tal-ippjanar u l-konservazzjoni. Fil-fatt il-Gvern minn dejjem iddikjara li l-ħsieb wara l-ħolqien tal-ERA kien li f'pajjiżna jkollna awtorità ambjentali bis-snien, li tkun awtonoma u li ma taqax taħt l-awtorità tal-ippjanar. Dan kien il-każ tal-MEPA, fejn spiss kienu jiġu approvati deċiżjonijiet li jmorru kuntrarju għar-rakkomandazzjonijiet tad-direttorat ambjentali, b'dan tal-aħħar li ma kellu ebda saħħa biex jintervjeni. Il-fatti kollha jindikaw li l-kritika tal-Oppożizzjoni fil-konfront tal-ħatra tal-Kap Eżekuttiv tal-ERA kienet waħda bla bażi li saret għal raġunijiet purament partiġġjani bl-iskop li tiġi mminata l-kredibbiltà tal-ERA, li ironikament il-bord tagħha jinkludi persuni magħrufa għall-fehma Nazzjonalista tagħhom, inkluż eks-kandidati tal-PN.